Завршени Планови јавног здравља у ЈЛС Браничевског и Подунавског округа

27.06.2023.

Јавно здравље је тема која је окупила градове и општине Подунавског и Браничевског округа, да заједно са територијално надлежним Заводом за јавно здравље Пожаревац, уз подршку Сталне конференција градова и општина – Савез градова и општина Србије (СКГО) приступе изради планова јавног здравља. Тим поводом, у Смедереву је 26. јуна 2023. године одржана завршна радионица и конференција за медије на којој су представљени резултати овог важног процеса.

Присутне је поздравила и др Ана Јовановић, директорка Завода за јавно здравље Пожаревац, која је указала на значај израде Плана јавног здравља, како за један град и општину, тако и за државу, јер „само заједничким снагама можемо помоћи да Србија буде земља здравих људи, као и људи који брину о свом здрављу кроз превентивне прегледе“.

Јасмина Танасић, програмска директорка СКГО за друштвени развој захвалила се свим присутним представницима градова и општина на великом труду и залагању да овај процес са успехом приведу крају.

"Процес израде Планова јавног здравља је започео на иницијативу начелника Подунавског и Браничевског округа и представника градова и општина почетком априла ове године. Захваљујући интензивној сарадњи свих актера, Пожаревац, Велико Градиште, Мало Црниће, Жабари, Смедеревска Паланка, Смедерево и Велика Плана су привели крају израду овог за локалне самоуправе и њихове грађане важног, али и обавезног документа", истакла је Танасић.

Сам процес припреме овог планског документа одликовала је изузетна мотивисаност представника наведених градова и општина, укљученост свих значајних локалних актера, али и самих грађана. Поступак је обухватио и истраживање јавно-здравстевних потреба и приоритета сваке од локалних заједница у чему је учествовало преко 1000 заинтересованих грађана. Процес је започео уводном радионицом у Пожаревцу, а настављен је радионицама у Кучеву, Великом Градишту, Великој Плани. Скупом у Смедереву се довршава процес, где ће се представити кључни јавноздравствени изазови као и планиране активности за унапређење здравља становика наведених градова и општина. На радионицама је било око 200 учесника, из 36 партнерских институција, установа и организација.

У свих седам градова и општина припремљен је Предлог Плана јавног здравља који ће, после данашњег представљања целокупног процеса јавности, бити усвојен од локалних Савета за здравље, а затим и стављен на увид и коментар јавности. Усвајањем овог документа у локалној скупштини План јавног здравља постаје званичан стратешки документ.

У наредном периоду СКГО ће наставити подршку свим градовима и општинама и да спроведу планиране приоритете, односно да предузму и финансирају конкретне мере које ће унапредити јавно здравље, а тиме и позитивно утицати на квалитет живота у локалној заједници.

Целокупна подршка развоју и унапређењу јавног здравља на локалном нивоу реализује се у оквиру Програма „Партнерство за добру локалну самоуправу“ који спроводи СКГО уз подршку Владе Швајцарске.